b'\n_START_ARTICLE_\nCMYK\n_START_SECTION_\nFirefargetrykk\n_START_PARAGRAPH_\nCMYK er et subtraktivt fargesystem. Det vil si at n\xc3\xa5r like mengder cyan, magenta og gul blandes, blir resultatet sort farge. Fargene som benyttes til trykking er imidlertid ikke fargerene. Pigmentet i fargene er for bredspektrede. Dette kalles trykkfargefeil. Derfor vil en blanding av cyan, magenta og gul gi en m\xc3\xb8rk brun farge, i stedet for den teoretiske sorte fargen._NEWLINE_Den gule fargen har det mest korrekte fargespekteret. Rene trykkfarger kan fremstilles, men kostnaden gj\xc3\xb8r det ul\xc3\xb8nnsomt. Samtidig er resultatet godt nok med de rimelige fargene._NEWLINE_Prim\xc3\xa6rfargene i CMYK er komplement\xc3\xa6re til prim\xc3\xa6rfargene i RGB. F\xc3\xb8lgende fargepar er komplement\xc3\xa6re: r\xc3\xb8d \xe2\x80\x93 cyan, gr\xc3\xb8nn \xe2\x80\x93 magenta, bl\xc3\xa5 \xe2\x80\x93 gul. (By Gm Cr)._NEWLINE_Blanding av to prim\xc3\xa6rfarger i CMYK gir en prim\xc3\xa6rfarge i RGB: cyan + gul gir gr\xc3\xb8nn, magenta + gul gir r\xc3\xb8d, cyan + magenta gir bl\xc3\xa5. Sort farge benyttes for \xc3\xa5 skape god dybde i reproduksjon av bilder og illustrasjoner - i tillegg til \xc3\xa5 v\xc3\xa6re hovedfarge for tekst.\n_START_SECTION_\nSvakheter og hjelpesystemer\n_START_PARAGRAPH_\nSvakheter i CMYK-systemet gir vanskeligheter med for eksempel gr\xc3\xb8nne og oransje fargenyanser. Derfor er det utviklet mange andre flerfargesystem som er basert p\xc3\xa5 CMYK. Disse benytter tilleggsfarger som for eksempel gr\xc3\xb8nt, oransje og bl\xc3\xa5tt. Et av de systemene som er mest kjent er et 6-fargesystem som kalles Hexachrome, produsert av Pantone. Hexachrome benytter CMYK + gr\xc3\xb8nn + oransje._NEWLINE_I Norge er ikke bruken av disse variantene spesielt stor. Kostnad, kompetanse og kjennskap til teknologien er hoved\xc3\xa5rsakene til det. Mye vanligere er det \xc3\xa5 benytte enkelte spesialfarger (kalt \xc2\xabspotfarger\xc2\xbb), oftest fra PMS, Pantone Matching System._NEWLINE_Moderne blekkbaserte skrivere og plottere har ofte et 7-fargesystem. Disse maskinene benytter typisk cyan, lys cyan, magenta, lys magenta, gul, sort og gr\xc3\xa5. Dette gir et mye st\xc3\xb8rre fargerom, og dermed bedre fargegjengivelse._NEWLINE_CMYK-systemet kan ikke gjengi like mange farger som RGB-systemet. Forskjellen er i st\xc3\xb8rrelsesorden 4 millioner fargenyanser i CMYK og 16 millioner i RGB. Det kan dermed oppst\xc3\xa5 fargeforskjeller fra skjerm (RGB) til papir (CMYK)._NEWLINE_Konvertering av farger fra ett fargerom til et annet er et eget fagfelt. Stikkord til dette er kromatisk (UCR) og akromatisk (GCR) repro. Forskjellene er viktige, avhengig av papiret det trykkes p\xc3\xa5. Digitale konverteringer gj\xc3\xb8res typisk i et bildebehandlingsprogram, og er basert p\xc3\xa5 enten fargetabeller (gammelt) eller ICC-profiler (nytt)._NEWLINE_Det er forskjell p\xc3\xa5 CMYK-fargene avhengig av hvor i verden de benyttes. Grovt sett deles verden da opp i Europa, Asia og Amerika. Dominerende standarder er Eurostandard, SWOP og Toyo. Viskositeten varierer mye mellom for eksempel offsetfarger og dyptrykksfarger.\n_START_SECTION_\nCMYK-trykk og papirkvaliteter\n_START_PARAGRAPH_\nFargeoppfattelsen avhenger av papiret som benyttes. Fargene p\xc3\xa5f\xc3\xb8res i tynne lag, og disse er da transparente. Innfallende lys trenger gjennom fargelaget og reflekteres fra papiret under. Mikrostrukturen i papiret varierer fra jevn og glatt for bestr\xc3\xb8kne papirkvaliteter, til ujevne for resirkulerte/ubestr\xc3\xb8kne papirkvaliteter. Glatt underlag reflekterer mer lys og virker \xc2\xabhvitere.\xc2\xbb_NEWLINE_Papir som benyttes til trykking er veldig avgj\xc3\xb8rende med hensyn til resultatet. Et bestr\xc3\xb8ket papir gir en god fargegjengivelse, mens et resirkulert/ubestr\xc3\xb8ket papir gir en sl\xc3\xb8rete og gr\xc3\xa5 fargegjengivelse. Total fargemengde som kan p\xc3\xa5f\xc3\xb8res et papir varierer. Nordiske anbefalinger for avispapir er 240%.  Det er ingen nordiske anbefalinger for f\xc3\xb8lgende, men erfaringer tilsier at resirkulert/ubestr\xc3\xb8ket papir t\xc3\xa5ler ca. 260-280%, og et godt bestr\xc3\xb8ket papir ca. 300-320%. Rastertettheten og fargens egenskaper kan v\xc3\xa6re bestemmende faktorer. I den m\xc3\xb8rkeste fargen som kan trykkes rent uten at rasterkvaliteten reduseres p\xc3\xa5 trykk, er total fargemengde summen av prosentverdiene til de fire trykkfargene. Maksimal fargemengde er teoretisk 400% \xe2\x80\x93 dvs heldekk i alle fire farger._NEWLINE_Fargemengden som benyttes uttrykkes med density-verdier p\xc3\xa5 heldekk (avhenger av tykkelsen p\xc3\xa5 fargelaget), og m\xc3\xa5les av trykkeren med et densitometer \xe2\x80\x93  mange trykkerier har gjerne sin egen husstandard. For standardisert trykk eksisterer det ISO-standarder som regulerer bl.a. fargemengden, for eksempel ISO 12647-2. \xc3\x85 f\xc3\xb8lge en standard kan v\xc3\xa6re viktig ved for eksempel reklamasjoner. Til avisproduksjon brukes minst farge. Trykk p\xc3\xa5 resirkulert milj\xc3\xb8papir bruker 30-40% mer farge enn et vanlig bestr\xc3\xb8ket papir.'